  Майя Бывальцева Ува ёросысь Нылгаысь шоръёзо школалэсь вуж юртсэ быдэсак выльдозы яке сэрттозы но интыяз выльзэ пуктозы. 18-тӥ толшоре черкогуртэ вуылыкуз элькунлэн тӧроез Александр Соловьёв улосвылысь Лэсьтӥськонъя министерствоез та объектъя пумкылъян кутыны куриз. Али дышетсконние 437 пиналъёс ветло, со артысь азьвыл школа-интернатлэн пу юртаз интыяськем Нылпи творчествоя юртысь куинь висъетъёсты арендае басьтоно луэ на. Валтӥсь юртын урокъёсты куд-ог дыръя учительскойын но, лыдӟиськонниын но ортчытъяно луэ. Журналистъёслы со сярысь вераз школалэн кивалтӥсез Николай Волгин. Солэн кылъёсызъя, 2007-тӥ арын выль корпус усьтэмын вал, со вужъёсыз борды ватсэт. 1973-тӥ арын пуктэм юртын чыры-пыры тупатон ужъёс, технологияя урокъёс ортчытъян понна ву гумыос лэсьтыны кулэ. 1963-тӥ арын пуктэм юртын дышетон али уг мыны, сое быдэсак выльдоно. Но отын вӧлдэтъёсыз пулэсь лэсьтэмын, соин ик сое, оло, сэрттыны но интыяз выльзэ пуктыны кулэ. Отын ик актовой зал лэсьтыны луоз, али со школаын ӧвӧл. Ужъёслы ӧжытсэ 60 миллион манет кулэ. «Валамон, одӥгзэ юртэз выльдыны, мукетсэ сэрттыны но выльзэ пуктыны кулэлык вань. Соин ик ми Лэсьтӥськонъя министерствоез ужпумез эскерыны куримы — кулэ сэрттыны, выль юртлы ӵектон лэсьтыны, одӥг ар — ар но ӝыны ортчыса, оло, потыны но лэсьтыны. Сыӵе пумкылъян кутэмын», — вераз Удмуртилэн тӧроез Александр Соловьёв. Ува ёросэ вуылыкуз элькунлэн кивалтӥсез кырсь вуосты чылкытатонъя блокез усьтонэ пыриськиз. Со сяна, улосвыл тӧро муниципал кылдытэтъёсысь ветеранъёсын пумиськиз. Солы йылпумъянъёсъя Александр Соловьёв мер транспортэн нуон-ваёнэз радъянъя кенешон ортчытыны малпа. Ува каргуртысь 1 номеро школае ветлыса, Удмуртилэн тӧроез со борды ватсэтлы ӵектос кылдытыны кутскон сярысь пумкылъян кутӥз, отчы выль сиськонни интыяськоз. Сое пуктонэз элькунлэсь 2018-тӥ арлы коньдэтсэ кылдытыку лыдэ басьтыны кулэ. Тегъёс: Дышетон Ува Удмуртия АлександрСоловьёв пиналъёс школаос коньдэт лэсьтськон  